Պետրոս Տեր-Պետրոսյան

Պետրոս Հակոբի Տեր-Պետրոսյան (), հայ ճարտարագետ, Հայաստանում խոշորապանելային տնաշինության հիմնադիրներից։ Տեխնիկական գիտությունների դոկտոր (2000), պրոֆեսոր (2001): ՀՃԱ թղթակից անդամ (2003), Երևանի ճարտարապետության և շինարարության պետական համալսարանի շինարարական իրերի և կոնստրուկցիաների արտադրության ամբիոնի վարիչ (2002): ԱՊՀ շինարարական բուհերի ընկերակցության պատվավոր պրոֆեսոր (2002):

ՀՀ առաջին նախագահ Լևոն Տեր-Պետրոսյանի եղբայրը։

Կենսագրություն 
Պետրոս Տեր-Պետրոսյանը ծնվել է 1941 թվականի դեկտեմբերի 20-ին, Հալեպում, Հակոբ Տեր-Պետրոսյանի (1908-1994) և Ազատուհի Տեր-Պետրոսյանի (օրիորդական ազգանունը՝ Ղարիբյան, 1915-2003) ընտանիքում։ 1946 թվականին ծնողների հետ հայրենադարձել է։ 1963 թվականին ավարտել է Երևանի պոլիտեխնիկական ինստիտուտը։ 1963-1972 թվականներին և 1979-1993 թվականներին աշխատել է շինարարական ձեռնարկություններում (արտադրամասի, արտադրության վարչության պետ, գլխավոր տեխնոլոգ-ճարտարագետ), 1972-1978 թվականներին՝ Երևանի շինարարական տեխնիկումում (փեխտնօրեն, տնօրեն), 1978-1991 թվականներին՝ ՀԽՍՀ շինարարության նախարարության վարչությունների պետ, 1993-1998 թվականներին՝ «Շինինդուստրիա» պետական ձեռնարկության գլխավոր տնօրեն, 1995-2000 թվականներին՝ ՀՀ Շինարարների ընկերակցության նախագահ, «Հայաստանի շինարարների տեղեկագիր» ամսագրի գլխավոր խմբագիր, 1985 թվականից միաժամանակ դասախոսում է ԵՊՃՇՀ-ում. 2002 թվականից՝ շինարարական իրերի և կառուցվածքների ամբիոնի վարիչ։

Մասնակցել է Չեռնոբիլի ատոմակայանի աշխատակիցների համար կառուցվող Սլավուտիչ քաղաքի շինարարական աշխատանքներին, որի համար պարգևատրվել է Ուկրաինայի «Ծառայության համար» շքանշանով (1997)։

Աշխատանքները վերաբերում են բետոնի և երկաթբետոնի արտադրությունում հրաբխային ապարների կիրառմանը։ Հեղինակ է բուհական դասագրքերի, գիտական հրատարակությունների, այդ թվում` 7 գրքերի, 6 գյուտերի։

Պարգևներ 
 Ուկրաինայի «Ծառայության համար» շքանշան (1997)

Երկեր 
 Անվտանգության տեխնիկա շինարարական նյութերի, իրերի և կառուցվածքների արտադրությունում։ Պետրոս Հակոբի Տեր-Պետրոսյան, Երևան, 2001։
 Նյութագիտություն շինարարների համար։ Ուսումնական ձեռնարկ շինարարական մասնագիտությունների ուսանողների համար, Պետրոս Հակոբի Տեր-Պետրոսյան, Նաիրի, 2005, 614 էջ։
 Կոնստրուկտիվ բետոնների կազմերի նախագծում, Երևան, 1998 (համահեղինակ)։
 Երկրաշարժ. ինչպես պատրաստ լինել դրան, Երևան, 1998 (համահեղինակ)։

Ծանոթագրություններ 

Հայ ճարտարագետներ
Տեխնիկական գիտությունների դոկտորներ
Հայ պրոֆեսորներ
ՀՊՃՀ շրջանավարտներ
Լևոն Տեր-Պետրոսյան